text: Sant Pau estrena un nou espai a urgències per atendre els malalts més fràgils i evitar 'deliriums' | La Clau -Revista gratuïta del Maresme
  Sant Pau estrena un nou espai a urgències per atendre els malalts més fràgils i evitar 'deliriums'
  La llum natural i el silenci, elements essencials del nou dispositiu d'atenció a la fragilitat
  L'estrès de les urgències, el soroll, la llum i els espais no afavoreixen la recuperació dels pacients més fràgils, sinó tot el contrari, ja que poden aparèixer el que s'anomenen 'deliriums', és a dir, confusions que endarrereixen la recuperació dels malalts. Conscients que aquest perfil de pacient fràgil és cada vegada més habitual a urgències i coneixedors dels elements que poden modificar-se, l'Hospital de Sant Pau acaba d'estrenar el Dispositiu d'Atenció a la Fragilitat del Servei d'Urgències (DAFSU), un espai amb 13 boxes, llum natural, silenci i entorn confortables per a què malalts i acompanyants tinguin una estada més satisfactòria a urgències i per tant, evitar l'hospitalització a planta.
  Fa anys que el servei d'urgències de Sant Pau va adonar-se que el grup de malalts més fràgils que arriben a urgències, majoritàriament gent gran que presenten demència, graus alts de dependència, malalties oncològiques avançades entre d'altres, necessitaven una atenció al servei adaptada a les seves necessitats, tan clíniques com funcionals i socials. Per aquest motiu, des de l'hospital es va treballar amb altres centres de la zona per adaptar aquesta atenció, però també ha apostat per crear una nova unitat, el Dispositiu d'Atenció a la Fragilitat del Servei d'Urgències, que ha de millorar l'experiència dels malalts a urgències.
  Així, s'han dissenyat 13 boxes amplis, amb llit i no llitera, butaca per l'acompanyant, en un ambient càlid i tranquil, amb les cortines i les parets pintades de colors que transmeten tranquil·litat, sense megafonia i per tant en silenci, i sobretot amb llum natural que afavoreix el descans i els ritmes dels pacients. La supervisora del servei d'infermeria a urgències, Maria del Mar Pina, ha destacat que són aquests elements els que milloren el tracte als pacients que es desorienten fàcilment.
  L'objectiu principal és reduir l'estrès que provoca als malalts més fràgils el seu pas per urgències que en un servei "advers" presenten "confusions", el que s'anomena "deliriums" i, tal i com explica la directora del servei d'urgències, Mireia Puig, pot empitjorar el pronòstic, retardant l'alta i empitjorant la dependència del pacient.
  Des d'aquest dimecres doncs, els pacients passen pel cribratge d'urgències i, després de la primera atenció, se'ls deriva, si és pertinent, en aquest espai que es caracteritza per la calma i la tranquil·litat. Puig assegura que en només dos dies, els delíriums a urgències ja han baixat i per tant, han pogut disminuir l'ingrés als hospitals intermedis, i prioritzar l'hospitalització domiciliària. Entre els pacients i acompanyants que s'hi trobaven aquest divendres, hi ha la Ingrid Tarruella que ha comparat l'experiència amb altres situacions viscudes a urgències amb la seva mare i n'ha destacat sobretot la comoditat i la presència de la llum natural, com a elements que milloren l'estada.
  El DAFSU és una unitat pionera a Europa i és fruit del canvi de perfil dels malalts d'urgències que s'ha donat els darrers 15 anys, en què majoritàriament a urgències hi arriba gent gran, amb malalties cròniques i sobretot, molt fràgils que pel quadre que presenten, no sempre es poden atendre a domicili o a la residència.
  Foto: Pla general d'un dels boxes de la unitat de la fragilitat de l'Hospital de Sant Pau, el 10 de novembre de 2017